  Юлия Ильмурзина Ижкарысен аэропортозь 6 иськем сюресэз тупатъян ужъёсты сюресчиос 1-тӥ куарусёнлы йылпумъялозы. Элькун кивалтэтлэн азьвалтэтэзлэн кенешоназ 27-тӥ инвожое со сярысь ивортӥз Удмуртиысь транспортъя, но сюрес возёсъя министр Виктор Вахромеев. Озьы ик со ивортӥз, одӥгез тужгес бадӟым объект, кытын али сюресчиос ужало, Вотка-Кельчино трассалэн люкетэз. Та сярысь со ивортӥз 27-тӥ инвожое кивалтэтлэн азьвалтэтэзлэн кенешонэз бере. Министрлэн верамезъя, тулыс та сюрес ветлонтэм кадь луиз, ваньзэ выльдон понна отын чырмыт ужъёс мыно. Сюрес люкетлэн кузьдалаез 5 иськем пала. Азьланяз бадӟым ужъёс возьмало, шуэ министр, Кам но Буй шуръёс вамен выжъёсты усьтон вакытлы Ижкар — Сарапул но Костино — Камбарка сюресъёсты тупатъянын быдэн 200 миллион манетэн уже кутоно на. «Куазь милемлы юрттэ, соин ик ми гижысь-пиньысь ужаськомы», — вераз иворъёсъя «Удмуртия» агентстволы Виктор Вахромеев. Со сяна, азбаръёсын ужъёс мыно — Ижкарын 80-лэсь трос чаклам интыос пӧлысь 20-яз ужало ини. Кар сьӧрысь трассаосты тупатъянэз но йылпумъян пала вутто — федерал коньдэтысь висъям 419 миллион манет пӧлысь 300 миллионлэсь ятырез уже кутэмын ни. Озьы ик со сюресъёсты возёнъя ужъёс быдэстэмын  — ёросъёсъя оглом 90 иськем пала. Кызьы вераз министр, таиз арлы чаклам ужъёсты, кудъёсызлы коньдон висъямын, улосвылысь сюрес возёс 40–45 процентлы быдэстӥз ни. Солэн кылъёсызъя, шонергес вераны секыт, малы ке шуоно ватсаса коньдон кыскон вылысь уж федерал центрын ялан мынэ. Тросэз объектъёсъя ужкагазъёс Москваын эскерисько на, элькунмы тросгес уксё висъянлы оскыны быгатэ, кылсярысь, гурт сюресъёсты лэсьтон понна. Соин ик министрен верам 40–45 процент — со удыслы та дырлы висъям коньдонъя лыдпус. Тодэ вайытом, федерал центрын рос-прос ужаса, элькунысь сюресъёсты выльдыны, лэсьтыны но тупатъяны 2016-тӥ арын Удмуртия шӧдскымон ватсэт басьтӥз. Улосвыл коньдэтэ алигес пыртэм воштонъёс улсын гинэ сюресъёсъя фонд 1 миллиард 6 миллион манетлы будэтэмын. Табере солэн огъя быдӟалаез 7 миллиард манет луиз. Кылем арен ӵошатыса, со шӧдскымон тросгес. Тегъёс: Авто Ижкар Сарапул Камбарка Удмуртия сюресъёс коньдэт кивалтэт ВикторВахромеев Вотка  